દિલ્હી કચરાના ઢગલાઓ હેઠળ દબાઈ ગયું છે તો મુંબઈ પાણી નીચે હોવા છતાં સરકાર દ્વારા કંઈ જ કરવામાં ન આવી રહ્યું હોવાનું જણાવી સુપ્રીમ કોર્ટે મંગળવારે રોષ વ્યક્ત કર્યો હતો. ઘનકચરાની વ્યવસ્થા અંગેનો વ્યૂહ ઘડી કાઢવા સહિત લેવામાં આવનારાં પગલાંને મામલે સોગંદનામું દાખલ ન કરવા બદલ સુપ્રીમ કોર્ટે દસ રાજ્ય અને કેન્દ્રશાસિત પ્રદેશોને દંડ ફટકાર્યો હતો. સુપ્રીમ કોર્ટે એમ કહીને પ્રહાર કર્યો હતો કે જ્યારે કોર્ટ દરમિયાનગીરી કરે છે ત્યારે ન્યાયાધીશો પર હુમલા કરવામાં આવે છે અને કહ્યું હતું કે કંઈ પણ ન કરતી અને બેજવાબદાર રીતે વર્તતી હાલની સરકારનું શું કરવું? સુપ્રીમ કોર્ટે દિલ્હી સરકાર અને લેફ. ગવર્નરની સત્તા અંગેના આપેલા ચુકાદાનો ઉલ્લેખ કરતા ન્યાયાધીશ એમ. બી. લોકુર અને દીપક ગુપ્તાની બનેલી ખંડપીઠે દિલ્હીમાં ઓખલા, ભાલસ્વા અને ગાઝીપુર ખાતે ખડકાયેલા કચરાના પર્વતો માટે કોણ જવાબદાર છે એ અંગે આજે જાણ કરવા દિલ્હી સરકાર અને લે. ગવર્નરને જણાવ્યું છે.